Diari Oficial de la Generalitat Valenciana


Sumari del DOGV 2975, del 21-04-1997 (1997/905069)

Resolució de 23 de juliol de 1996 de la Dirección General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/23/(2)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   I. DISPOSICIONS GENERALS

Número del document
:   1997/905069


Data del document
:   23-07-1996

Organisme emissor


Tipus de document
:   Resolució

Descriptors 

:   * Callosa d'en Sarrià
    * impacte ambiental
    * vigilància del medi ambient

Resolució de 23 de juliol de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 005/95-AIA, referent al Projecte de Modificacions Puntuals número 10, 13, 14, 15 i 16 del Pla General d'Ordenació Urbana de Callosa d'En Sarrià (Marina Alta), promogut per l'Ajuntament de Callosa d'   
Vist que, amb data 5 de gener de 1995, l'Ajuntament de Callosa d'En Sarrià va presentar davant aquesta Conselleria la documentació tècnica i els estudis d'impacte ambiental de les modificacions esmentades, a fi que s'emetera la declaració d'impacte ambiental preceptiva, i amb la indicació que l'expedient en qüestió es trobava en període d'exposició al públic. S'hi adjunta certificat de l'aprovació inicial de les modificacions número 10, 13, 14, 15, 16 i 17.   
   
Vist que, amb data 16 de maig de 1995, i davant el termini transcorregut des de la remissió de la documentació, va reiterar-se a l'Ajuntament que, a fi de completar l'expedient, enviara a aquesta Conselleria el resultat de l'exposició pública de l'expedient de referència.   
Vist que, amb data 1 de juny de 1995, l'Ajuntament de Callosa d'En Sarrià va remetre a aquesta Conselleria un certificat de l'exposició pública de l'expedient; l'escrit remés a aquest efecte al·ludeix les modificacions número 10, 13, 14, 15, 16 i 17 del Pla General d'Ordenació Urbana.   
Vist que, segons el certificat remés a aquesta Conselleria, els estudis d'impacte ambiental de les modificacions 10, 13, 14, 15, 16 i 17 han estat exposats a informació pública, sense que s'hi haja produït cap al·legació ni reclamació.   
Vist que, tal com estableix l'article 18 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 de 3 de març, d'Impacte Ambiental, s'ha consultat la Direcció General de Patrimoni de la Conselleria de Cultura i la Direcció Territorial de Medi Ambient d'Alacant.   
Vist que l'informe rebut de l'esmentada consulta a la Direcció General de Patrimoni es resumeix en els apartats següents:   
   
En el terme municipal es coneixen a hores d'ara els següents jaciments arqueològics: Cova de la Pinta, Nucli Antic, Tossal de la Pedrera de Guilef, Fort de Bèrnia i Almèdia. En conseqüència, es proposa que s'incorporen al Pla General d'Ordenació Urbana aquests jaciments. Quant al patrimoni etnològic, l'inventari reconeix l'existència dels següents béns etnològics: Molí de Callosa (partida de Rutxei); tres forns de calç en les partides de l'Ombria, Ferragets i Farines; un forn d'algeps en la partida del Maset, i dos riuraus, dels quals no es disposa de localització. Com en el cas anterior, es proposa que s'incorporen com a elements protegits al Pla General. Finalment, i pel que fa als efectes de la modificació núm. 16 sobre el Fort de Bèrnia, l'inspector tècnic hi informa favorablement.   
Vist que, amb data 11 de juliol de 1995, i d'acord amb la conversació telefònica mantinguda, va sol·licitar-se a l'Ajuntament que remetera a aquesta Conselleria els estudis d'impacte ambiental de les modificacions de referència.   
Vist que, amb data 10 de novembre de 1995, va comunicar-se a l'Ajuntament de Callosa d'En Sarrià la situació de la tramitació de l'expedient, en especial pel que fa al compliment del termini establit en la Llei 6/1994, Reguladora de l'Activitat Urbanística, respecte a l'aprovació d'instruments de planejament redactats segons les disposicions de la legislació anterior a l'esmentada llei. En aquest sentit, i tenint en compte que la documentació sol·licitada no havia estat encara rebuda, es comunica a l'Ajuntament la possibilitat que l'emissió de la preceptiva declaració d'impacte ambiental no es produïsca dins del termini establit per la Llei 6/1994, i que acaba el 15 de desembre de 1995. En conseqüència, se suggereix que es realitzen les gestions oportunes davant la Conselleria d'Obres Públiques, Urbanisme i Transports per a comptar, si s'escau, amb una ampliació de termini. Una còpia d'aquest escrit va ser remés amb la mateixa data a la Comissió Territorial d'Urbanisme d'Alacant.   
Vist que, amb data 12 de febrer de 1996, va reiterar-se de nou la sol·licitud de documentació a l'Ajuntament, amb la indicació que si en el termini de 10 dies no es remetia l'esmentada documentació, i d'acord amb l'article 71.1 de la Llei 30/1992, s'entendria per desistida la tramitació de l'expedient.   
Vist que, amb data 21 de febrer de 1995, l'Ajuntament de Callosa d'En Sarrià va remetre a aquesta Conselleria la documentació sol·licitada.   
Vist que l'informe emés per la Direcció Territorial de Medi Ambient d'Alacant, referit a la modificació número 16, conté entre d'altres les següents consideracions:   
Tot i que l'objectiu de la modificació en qüestió és l'adaptació del planejament municipal a la Llei 4/1992, aquesta es queda bàsicament en una mera requalificació del sòl no urbanitzable amb protecció agrícola i paisatgística a sòl no urbanitzable comú, mentre la resta del sòl no urbanitzable resta pràcticament inalterada.   
   
D'aquesta manera, quedarien com a deficiències més significatives per a aconseguir una vertadera adaptació a la Llei 4/1992, les següents:   
- La delimitació de la cota 400 sobre el nivell de la mar per a definir els terrenys qualificats com a sòl no urbanitzable de protecció de forest de les serres de Bèrnia i Almèdia no correspon a criteris que atenguen a valors ambientals i d'interés per a la conservació.   
- Hi ha importants extensions de terrenys forestals en el municipi que queden fora de la categoria d'especial protecció, com ara els esmentats vessants de menor altitud de les serres de Bèrnia i Almèdia sota la cota 400, o les masses forestals a l'oest del riu Guadalest i al nord del riu de l'Algar. En aquest sentit, la Llei 4/1992 estableix que la no-inclusió de sòls naturals, seminaturals o no cultivats en el règim d'especial protecció haurà de ser objecte de justificació detallada.   
- La normativa del sòl d'especial protecció no s'adapta a les determinacions de la Llei 4/1992.   
- Les vies pecuàries, abeuradors i descansadors del terme municipal haurien de qualificar-se amb alguna figura de protecció i quedar reflectits en els plànols d'ordenació i en les normes.   
- El barranc de l'Aigua hauria d'integrar-se en el sòl no urbanitzable d'especial protecció de llits.   
- Sembla existir una errada en el grafisme del sòl no urbanitzable de protecció forest i el sòl no urbanitzable de protecció agrícola i paisatgística, en els tossals situats al sud del municipi.   
- A l'últim, cal ressaltar la manca d'integració entre el projecte de modificació puntual i l'estudi d'impacte ambiental, ja que les mesures correctores que proposa aquest no queden recollides en la normativa urbanística.   
Atés que el projecte examinat consisteix en les següents modificacions puntuals del Pla General d'Ordenació Urbana de Callosa d'En Sarrià:   
Modificació número 10: consisteix en les següents variacions sobre el planejament vigent:   
- Canvi de classificació d'un sector de sòl no urbanitzable, en el qual se situa el cementeri municipal, que passa a sòl urbà destinat a sistemes generals, i d'un sector adjacent a aquell que es classifica com a zona verda. La superfície total de sòl no urbanitzable afectada pel canvi de classificació és, segons la memòria, de 12.723 metres quadrats.   
- Canvi de classificació dels terrenys inclosos en la unitat urbanística integrada UUI-7 (sòl urbanitzable no programat d'ús industrial, 112.668 metres quadrats), que passen a sòl urbà d'ús industrial (86.438 metres quadrats) i sòl no urbanitzable (26.230 metres quadrats).   
En conjunt, amb aquesta modificació es produeix una disminució del sòl urbanitzable de 112.668 metres quadrats, corresponents a la desapareguda UUI-7 i un increment del sòl urbà (99.161 metres quadrats) i no urbanitzable (13.507 metres quadrats).   
   
Modificació número 13: reajustament dels límits del Pla Parcial Santa Clara, amb un increment de 3.300 metres quadrats de sòl no urbanitzable que passen, en virtut de la correcció, a sòl urbanitzable.   
Modificació número 14: consisteix en les següents variacions sobre el planejament vigent:   
- Un sector de 10.958 metres quadrats inclòs en la unitat UUI-5 de sòl urbanitzable no programat d'ús residencial i industrial (126.250 metres quadrats) passa a sòl urbà.   
- Un sector de 2.600 metres quadrats inclòs en la unitat UUI-6 de sòl urbanitzable no programat d'ús residencial i industrial (76.167 metres quadrats) passa a sòl urbà industrial.   
S'ha d'assenyalar que, segons la memòria de la modificació (punt 2. Justificació de la solució adoptada) i els plànols annexos, una petita part del sector UUI-5 passa a sòl no urbanitzable; malgrat això, aquesta suposada desclassificació no figura en els còmputs totals de sòl inclosos en la memòria, ja que les superfícies finals de sòl no urbanitzable no pateixen variació entre el pla general anterior i el pla general modificat.   
Modificació número 15: canvi de classificació d'un sector de 13.733 metres quadrats de sòl no urbanitzable de protecció agrícola i paisatgística, que passa a sòl urbà (equipament institucional, escolar, zona verda i viari).   
Modificació número 16: variació del règim del sòl no urbanitzable en el Pla General d'Ordenació Urbana, a fi d'adaptar-lo a les previsions de la Llei 4/1992, i segons les següents disposicions:   
   
- Qualificar com a sòl no urbanitzable especialment protegit tots els terrenys situats per damunt de la cota 400 metres sobre el nivell de la mar; els llits dels rius Algar, Bolulla i Guadalest, en un ample mínim de 50 metres a cada banda de l'eix; l'àrea on se situa el Fort de Bèrnia i els tossals definits en l'article 63 de les normes.   
   
- Qualificar com a sòl no urbanitzable comú la resta dels sòls no regulats per cap règim especial de protecció.   
Atés que les modificacions número 10, 13, 14 i 15 no tenen en principi una importància excessiva des del punt de vista ambiental, ja que a banda de la superfície relativament escassa que s'hi veuria afectada, les característiques de les modificacions -corresponents en la major part dels casos a la simple regularització d'una situació existent de fet- no causen previsibles impactes ambientals rellevants.   
Atés que pel que fa a la modificació puntual número 16, i com s'ha indicat en fer al·lusió a l'informe emés per la Direcció Territorial de Medi Ambient d'Alacant, tindria de fet com a conseqüència la desprotecció de diverses zones del terme municipal les característiques ambientals de les quals les fan mereixedores, segons la legislació aplicable, del règim d'especial protecció. En aquest sentit, les determinacions que es proposen no resulten en cap cas admissibles des del punt de vista ambiental, ja que no reflecteixen les característiques ambientals actuals del terme municipal.   
   
Atés que l'anomenada modificació puntual número 17, a la qual es refereix el certificat d'aprovació provisional i els diferents escrits remesos per l'ajuntament, no consta en cap cas en la documentació remesa a aquesta Conselleria, per la qual cosa no resulta possible pronunciar-se'n respecte a la viabilitat ambiental.   
   
Atés que, amb data 22 de juliol de 1991, va emetre's, per part del director de l'aleshores Agència de Medi Ambient, una declaració d'impacte ambiental respecte al Projecte de Modificació Puntual número 10 del Pla General d'Ordenació Urbana de Callosa d'En Sarrià (expedient 116/90-AIA). L'esmentada declaració estimava acceptable, des del punt de vista ambiental, el projecte en qüestió, amb el compliment de determinades mesures correctores. Segons ha pogut comprovar-se, les determinacions que varen ser sotmeses al procediment d'avaluació d'impacte ambiental en el seu moment són pràcticament idèntiques a les que a hores d'ara s'incorporen a la documentació remesa pel que fa a l'esmentada modificació número 10, tot i que la cartografia examinada conté petites variacions en el sector de sòl urbà finalment resultant.   
   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desenvolupa.   
   
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.   
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.   
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això, fent ús de les facultats que tinc legalment atribuïdes, formule la següent declaració d'impacte ambiental:   
   
   
Primer   
Estimar acceptable, només a l'efecte ambiental, les modificacions puntuals número 10, 13, 14 i 15 del Pla General d'Ordenació Urbana, en les condicions descrites en els respectius estudis d'impacte ambiental i amb el compliment de les mesures correctores que s'hi indiquen.   
   
Segon   
Retornar a l'Ajuntament de Callosa d'En Sarrià l'expedient pel que fa a la modificació número 16, segons les raons abans esmentades en aquesta declaració d'impacte ambiental.   
   
Tercer   
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.   
   
Quart   
Publicar en el Diari Oficial de la Generalitat Valenciana aquesta declaració d'impacte ambiental.   
   
València, 23 de juliol de 1996.- La directora general de Qualitat Ambiental: Gloria Arnandis Boix.


Còpia Permalink ELI